James Bondi võimalike kehastajate hulka lisandus uus nimi - «Poldarki» staar Aidan Turner.
The Sun kirjutab, et Turner lendas eelmisel nädalal pärast draamasarja «Poldark» teise hooaja võtete lõppemist Los Angelesse, kus ta kohtus väidetavalt produtsentidega, et vestelda James Bondi rollist.
Jutud Turneri Bondiks saamisest läksid liikvele eelmisel nädalal, kui «Poldarki» produtsent Broadcasting Press Guildi auhinnagalal mainis, et «ma olen kindel, et tema reis Los Angelesse pole seotud James Bondiga, kuid eks näis».
Bondi-filmide produtsendile jäi Turner silma ka BBC sarjas «And Then There Were None».
«Aidan on Bondi podutsentidega algseid läbirääkimisi pidanud ja Los Angeleses oli tal võimalus rollist lähemalt rääkida,» ütles allikas ajalehele The Sun.
Bondi-rolli kaalutakse väidetavalt ka Tom Hiddlestoni, Idris Elbat ja Tom Hardyt.